Na temelju članka 54. stavka 1. Zakona o ustanovama („Narodne novine“ broj 76/93, 29/97, 47/99, 35/08, 127/19 i 151/22), članka 41. stavka 1. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23), članka 7. i članka 13. Ugovora o osnivanju Dječjeg vrtića „Leptir“ („Službeni glasnik Općine Vrpolje“ broj 7/24 i „Službeni glasnik Općine Sikirevci“ broj 9/24), Upravno vijeće Dječjeg vrtića „Leptir“ uz prethodnu suglasnost osnivača Općine Vrpolje i Općine Sikirevci („Službeni glasnik Općine Vrpolje„ broj 5/25 i „Službeni glasnik Općine Sikirevci“ broj 3/25) na svojoj 2. sjednici Upravnog vijeća održanoj 31. ožujka 2025. godine donijelo je

**STATUT DJEČJEG VRTIĆA „LEPTIR“**

1. **OPĆE ODREDBE**

Članak 1.

Ovim se Statutom uređuje ustrojstvo Dječjeg vrtića „Leptir“ (u daljnjem tekstu: Dječji vrtić), ovlasti i način odlučivanja pojedinih tijela, vrste i trajanja pojedinih programa, uvjeti i način davanja usluga, radno vrijeme Dječjeg vrtića, javnost rada te druga pitanja važna za obavljanje djelatnosti i poslovanja Dječjeg vrtića.

Članak 2.

Izrazi koji se koriste u ovom Statuta, a imaju rodno značenje koriste se neutralno i odnose se jednako na muški i ženski rod.

Članak 3.

Dječji vrtić je javna ustanova koja djelatnost predškolskog odgoja obavlja kao javnu službu.

Predškolski odgoj obuhvaća programe odgoja, obrazovanja, zdravstvene zaštite, prehrane i socijalne skrbi koji se ostvaruju u Dječjem vrtiću sukladno odredbama Zakona o predškolskom odgoju i obrazovanju.

Članak 4.

Predškolski odgoj organizira se i provodi za djecu u dobi od navršenih godinu dana do polaska u osnovnu školu.

Predškolski odgoj ostvaruje se u skladu s razvijenim osobinama i potrebama djece te socijalnim, kulturnim, vjerskim drugim potrebama obitelji.

U Dječjem vrtiću odgojno-obrazovni rad obavlja se na hrvatskom jeziku i latiničnom pismu.

Članak 5.

Kao javne ovlasti Dječji vrtić obavlja sljedeće poslove:

* upise djece u Dječji vrtić i ispise djece iz Dječjeg vrtića s vođenjem odgovarajuće dokumentacije,
* izdavanje potvrda i mišljenja,
* upisivanje podataka o Dječjem vrtiću u zajednički i elektronički upisnik.

Dječji vrtić u vezi s poslovima iz stavka 1. ovoga članka ili drugim poslovima koje obavlja kao javne ovlasti, odlučuje o pravu, obvezi ili pravnom interesu djeteta, roditelja ili skrbnika ili druge fizičke ili pravne osobe, dužan je postupati prema odredbama zakona kojim se uređuje opći upravni postupak.

Članak 6.

Osnivači i vlasnici Dječjeg vrtića su:

* Općina Vrpolje, Trg dr. Franje Tuđmana 1, Vrpolje, OIB: 23975357666
* Općina Sikirevci, Ljudevita Gaja 4/A, Sikirevci, OIB: 58216299647.

Članak 7.

Osnivači Dječjeg vrtića iz članka 6. ovoga Statuta (u daljnjem tekstu: Osnivači) solidarno i neograničeno odgovaraju za obveze Dječjeg vrtića.

Prava i dužnosti osnivača i vlasnika Dječjeg vrtića stekla su se temeljem Rješenja Ministarstva znanosti, obrazovanja i mladih od 30. kolovoza 2024. godine, Klasa: UP/I-601-01/24-01/00036, Urbroj: 533-09-24-0003.

U pravnom prometu Dječji vrtić odgovara cijelom svojom imovinom.

Članak 8.

Dječji vrtić je pravna osoba upisana u sudski registar kod Trgovačkog suda u Osijeku – Stalna služba u Slavonskom Brodu.

Članak 9.

Dječji vrtić ima Dan Dječjeg vrtića, a obilježavanje Dana Dječjeg vrtića određuje se Godišnjim planom i programom rada.

1. **NAZIV I SJEDIŠTE DJEČJEG VRTIĆA**

Članak 10.

Naziv Dječjeg vrtića je: Dječji Vrtić „Leptir“.

Sjedište Dječjeg vrtića je u Vrpolju, Ulica Hrvatskih branitelja 8.

O promjeni naziva i sjedišta Dječjeg vrtića odlučuju Osnivači.

Područni odjel Dječjeg vrtića je:

1. Područni odjel „Sunčana“ sa sjedištem u Sikirevcima, Ulica Vladimira Nazora 1.

Područni odjel posluje i obavlja svoju djelatnost pod nazivom Dječji vrtić „Leptir“ i nema pravnu osobnost.

Ako se tijekom obavljanje djelatnosti promijeni naziv ili sjedište Dječjeg vrtića ili ako se mijenja odnosno dopunjuje djelatnost Dječjeg vrtića u novim prostorima, odnosno ako se mijenjaju drugi podaci koje sadrži ovaj Statut temeljem posebnog zakona, Osnivači su dužni izvršiti izmjene ovog Statuta i postupiti sukladno odredbama Zakona o predškolskom odgoju i obrazovanju.

Članak 11.

Naziv Dječjeg vrtića mora biti istaknut na zgradi u kojoj je njegovo sjedište i na objektima u kojima obavlja svoju djelatnost.

1. **PEČATI I ŠTAMBILJ DJEČJEG VRTIĆA**

Članak 12.

U radu i poslovanju Dječji vrtić koristi:

1. Pečat s grbom Republike Hrvatske, okruglog oblika, promjera 38 mm na kojemu je uz gornji obod natpis REPUBLIKA HRVATSKA, a uz donji obod je naziv DJEČJI VRTIĆ „LEPTIR“ i sjedište Dječjeg vrtića VRPOLJE, a u sredini pečata je otisnut grb Republike Hrvatske i iznad grba Republike Hrvatske je redni broj 1 pečata.  
   Dječji vrtić koristi jedan (1) pečat promjera 38mm.
2. Pečat okruglog oblika, promjera 30 mm na kojem je uz gornji obod naziv DJEČJI VRTIĆ „LEPTIR“, a u donjem dijelu pečata je naziv sjedišta Dječjeg vrtića VRPOLJE i zaštitni znak Dječjeg vrtića u sredini pečata.

Dječji vrtić koristi dva (2) pečata promjera 30 mm.

1. Štambilj Dječjeg vrtića je četvrtastog oblika, širine 25mm i dužine 65 mm na kojemu je upisan puni naziv i sjedište Dječjeg vrtića: DJEČJI VRTIĆ „LEPTIR“ VRPOLJE.

Dječji vrtić ima svoj zaštitni znak.

Odluku o zaštitnom znaku, njegovom obliku i sadržaju donosi Upravno vijeće.

Pečatom iz stavka 1. točke 1. ovog članka ovjeravaju se akti koje Dječji vrtić donosi u okviru javnih ovlasti ili kao tijelo javne vlasti.

Pečatom iz stavka 1. točke 2. ovog članka ovjeravaju se isprave i akti u pravnom prometu i prema tijelima državne uprave i jedinicama lokalne i područne (regionalne) samouprave te za redovito administrativno-financijsko poslovanje i ovjeravanje pismena.

Štambilj iz stavka 1. točke 3. ovog članka služi za uredsko poslovanje Dječjeg vrtića.  
 Odlukom ravnatelja uz suglasnost Upravnog vijeća, naručuju se i drugi štambilji neophodni za obavljanje djelatnosti i poslovanja Dječjeg vrtića.

Način uporabe, čuvanje pečata i štambilja kao i za osobe koje su odgovorne za njegovo čuvanje odlučuje ravnatelj Dječjeg vrtića posebnom odlukom.

1. **ZASTUPANJE I PREDSTAVLJANJE**

Članak 13.

Dječji vrtić predstavlja i zastupa ravnatelj.

Ravnatelj organizira i vodi rad i poslovanje Dječjeg vrtića, predstavlja i zastupa Dječji vrtić te poduzima sve pravne radnje u ime i za račun Dječjeg vrtića sukladno odredbama ovog Statuta i odredbama internih/općih akata Dječjeg vrtića te odredbama Zakona o ustanovama i Zakona o predškolskom odgoju i obrazovanju.

1. **DJELATNOST DJEČJEG VRTIĆA**

Članak 14.

Djelatnost Dječjeg vrtića je predškolski odgoj i obrazovanje te njega, odgoj, obrazovanje, skrb i zaštita djece rane i predškolske dobi od navršene jedne godine života do polaska u osnovnu školu, koja se ostvaruje po određenom programu za djecu.

U Dječjem vrtiću ostvaruju se sljedeći programi:

* redoviti programi njege, odgoja, obrazovanja, zdravstvene zaštite i unapređenja zdravlja djece i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,
* programi za djecu rane i predškolske dobi s teškoćama u razvoju,
* programi za darovitu djecu rane i predškolske dobi,
* programi učenja stranih jezika i drugi programi umjetničkog, kulturnog, vjerskog i sportskog sadržaja,
* programi predškole,
* drugi odgojno obrazovani programi.

Dječji vrtić može izvoditi i druge programe, ovisno o potrebama djece i zahtjevima roditelja, a sve sukladno odredbama Zakona o predškolskom odgoju i obrazovanju i Državnom pedagoškom standardu predškolskoga odgoja i naobrazbe.

Članak 15.

Dječji vrtić obavlja svoju djelatnost, odnosno programe iz članka 14. ovog Statuta u sjedištu u Vrpolju pod nazivom Dječji vrtić „Leptirić“ i u Područnom odjelu „Sunčana“ u Sikirevcima.

Obvezni program predškole osim u Dječjem vrtiću može se provoditi u objektima Osnovne škole „Ivan Meštrović“ Vrpolje područnim školama Stari Perkovci i Čajkovci gdje su postojeći prostori opremljeni za rad programa predškole kao i u Osnovnoj školi „Ivan Filipović“ Velika Kopanica Područna škola Jaruge.

Članak 16.

Na programe iz članka 14. ovog Statuta suglasnost daje ministarstvo nadležno za obrazovanje.

Vrste i trajanje pojedinih programa, uvjeti i način davanja usluga uređuje se Pravilnikom o upisu djece i o mjerilima upisa te o ostvarivanju prava i obveza korisnika usluga Dječjeg vrtića i drugim internim/općim aktima Dječjeg vrtića.

Vrtić pored djelatnosti iz članka 14. ovog članka Statuta obavljati će i druge djelatnosti koje služe obavljanju djelatnosti upisane u sudski registar Dječjeg vrtića ako se one u manjem opsegu ili uobičajeno obavljaju uz djelatnost iz članka 14. ovog Statuta.

Članak 17.

Odgoj i obrazovanje djece rane i predškolske dobi ostvaruje se na temelju Nacionalnog kurikuluma za rani i predškolski odgoj i obrazovanje (dalje u tekstu: „Nacionalni kurikulum“) i Kurikuluma Dječjeg vrtića.

Kurikulum Dječjeg vrtića razrađen je prema Nacionalnom kurikulumu, a njime se utvrđuju programi i njihova namjena, nositelji i načini ostvarivanja programa, vremenik aktivnosti i načini vrednovanja.

Upravno vijeće Dječjeg vrtića donosi Kurikulum Dječjeg vrtića u pravilu svakih pet godina, a u skladu s potrebama moguće su njegove dopune i izmjene.

Članak 18.

Dječji vrtić obavlja djelatnost na temelju Godišnjeg plana i programa rada koji se donosi za pedagošku godinu koja traje od 1. rujna tekuće do 31. kolovoza sljedeće godine.

Godišnji plan i program rada za pedagošku godinu donosi Upravno vijeće Dječjeg vrtića do 30. rujna.

Godišnji plan i program rada obuhvaća programe odgojno-obrazovnog rada, programe zdravstvene zaštite djece i unapređenja zdravlja, programe socijalne skrbi, kao i druge programe koje Dječji vrtić ostvaruje u dogovoru s roditeljima djece.

Članak 19.

Dječji vrtić upisuje djecu u odgojno-obrazovne programe prema planu upisa i odluci o upisu.

Plan upisa donosi Upravno vijeće uz suglasnost Osnivača.

Odluku o upisu donosi Upravno vijeće za pedagošku godinu.

Odluka o upisu sadrži:

* uvjete upisa u Dječji vrtić
* prednost upisa, prema aktima Osnivača
* rokove sklapanja ugovora
* iznos nadoknade za usluge Vrtića
* ostale podatke važne za upis djece i pružanje usluga.

Na temelju odluke iz stavka 3. ovog članka, Dječji vrtić objavljuje javni poziv za upis djece u Dječji vrtić. Javni poziv se objavljuje na oglasnim pločama te na mrežnim stranicama Dječjeg vrtića i Osnivača.

Tekst objave iz stavka 5. ovog članka sadrži:

* vrste programa koji se mogu upisati
* uvjete upisa i način ostvarivanja prednosti pri upisu
* način provođenja javnog poziva

Odluku o upisu djece Dječji vrtić objavljuje na mrežnim stranicama Osnivača, Dječjeg vrtića i svojim oglasnim pločama.

Članak 20.

Upis u Dječji vrtić može se provoditi elektroničkim putem.

Članak 21.

Prije upisa u Dječji vrtić provodi se inicijalni razgovor s roditeljem i djetetom, odnosno provodi se opažanje djetetova ponašanja i komuniciranja uz nazočnost roditelja, a koje provodi stručno povjerenstvo Dječjeg vrtića (stručni suradnici, viša medicinska sestra i ravnatelj).

Prosudbu o uključivanju djece u odgojno-obrazovne skupine s redovitim ili posebnim programima za djecu s teškoćama u razvoju, djece sa zdravstvenim teškoćama i neurološkim oštećenjima, kao i djece koja pri upisu imaju priložene preporuke stručnjaka donosi stručno povjerenstvo Dječjeg vrtića iz stavka 1. ovoga članka.

Članak 22.

Prednost pri upisu u Dječji vrtić za iduću pedagošku godinu imaju djeca koja do 1. travnja tekuće godine navrše četiri godine života.

Iznimno, ako Dječji vrtić ne može upisati svu prijavljenu djecu, nakon upisa djece iz stavka 1. ovoga članka iz obitelji s troje ili više djece, djeca oba zaposlena roditelja, djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja, djeca samohranih roditelja, djeca jednoroditeljskih obitelji, djeca osoba s invaliditetom upisanih u Hrvatski registar s osoba s invaliditetom, djeca koja su ostvarila pravo na socijalnu uslugu smještaja u udomiteljskim obiteljima, djeca koja imaju prebivalište na području Osnivača Dječjeg vrtića te djeca jednog zaposlenog roditelja ili djeca redovnih učenika ili studenata.

Članak 23.

Način ostvarivanja prednosti pri upisu djece u Dječji vrtić regulirano je internim aktom Dječjeg vrtića odnosno Pravilnikom o upisu djece i o mjerilima upisa te o ostvarivanju prava i obveza korisnika usluga.

Članak 24.

Prije polaska u osnovnu školu sva djeca imaju obvezu pohađati program predškole, a dijete koje je ostvarilo pravo odgode upisa u prvi razred na temelju ostvarenog prava obvezno je pohađati program predškole najdulje još jednu pedagošku godinu, odnosno može ostati uključeno u redoviti program predškolskog odgoja i obrazovanja u Dječjem vrtiću.

Program predškole za djecu koja pohađaju Dječji vrtić integriran je u redoviti program predškolskog odgoja Dječjeg vrtića koji se izvodi u odgojno-obrazovnoj skupini za djecu prije polaska u školu.

Članak 25.

Obveznik predškole koji nije korisnik Dječjeg vrtića program predškole pohađa u Dječjem vrtiću ili osnovnoj školi sukladno članku 15. stavku 2. ovoga Statuta.

Članak 26.

Dječji vrtić vodi pedagošku i zdravstvenu dokumentaciju te evidenciju o djeci.

Pedagoška i zdravstvena dokumentacija vodi se u pisanom ili elektroničkom obliku.

1. **UNUTARNJE USTROJSTVO I NAČIN RADA DJEČJEG VRTIĆA**

Članak 27.

Unutarnjim ustrojstvom Dječjeg vrtića osigurava se racionalan i djelotvoran rad u cilju ostvarivanja djelatnosti ranog i predškolskog odgoja i skrbi o djeci.

Unutarnjim ustrojstvom povezuju se oblici rada prema zahtjevima pedagoške teorije i prakse i uspješnog obavljanja djelatnosti.

Pravilnikom o unutarnjem ustrojstvu i načinu rada Dječjeg vrtića pobliže se uređuje unutarnje ustrojstvo te način obavljanja djelatnosti Dječjeg vrtića kao javne službe.

Članak 28.

Osnivači osiguravaju prostor i opremu za trajno obavljanje djelatnosti sukladno zakonskim propisima. Prostor za trajno obavljanje djelatnosti Dječjeg vrtića je u vlasništvu Osnivača. Osnivači će osigurati opremu iz sredstava proračuna Osnivača.

Članak 29.

Unutarnjim ustrojstvom Dječjeg vrtića osigurava se ostvarivanje djelatnosti predškolskog odgoja usklađenim obavljanjem stručno, pedagoških i pomoćno tehničkih poslova.

Članak 30.

Stručno-pedagoški poslovi ostvaruju se u svezi s odgojno-obrazovnim, skupinama zdravstvenim i socijalnim radom u odgojnim skupinama i na razini Dječjeg vrtića, radi zadovoljavanja potreba i interesa djece, te stvaranje primjernih uvjeta za rast i razvoj svakog djeteta unutar Dječjeg vrtića i radi poticanja i promicanja rada u Dječjem vrtiću.

Članak 31.

Poslove računovodstva, odnosno računovodstveno financijsko poslovanje obavljati će Jedinstveni upravni odjel Općine Vrpolje.

Članak 32.

Pomoćno-tehničkim poslovima osiguravaju se primjereni tehnički i drugi uvjeti za ostvarivanje plana i programa, te drugi potrebiti uvjeti za rad i poslovanje Dječjeg vrtića prema propisanim standardima predškolskog odgoja, normativima i standardima rada.

Programi zdravstvene zaštite djece, higijene i pravilne prehrane djece i programi socijalne skrbi ostvaruju se u Dječjem vrtiću sukladno zakonima i podzakonskim propisima.

Članak 33.

U Dječjem vrtiću se rad s djecom provodi u odgojnim skupinama djece rane dobi i odgojno obrazovnim skupinama djece predškolske dobi.

Broj djece u odgojno obrazovnim skupinama, dob djece u pojedinim odgojno obrazovnim skupinama, veličinu prostorija za dnevni boravak, normative opreme te normativ neposrednog rada odgojitelja u skupini uređuje ministar nadležan za obrazovanje, sukladno Državnom pedagoškom standardu predškolskog odgoja sukladno odredbama Zakona o predškolskom odgoju i obrazovanju.

Članak 34.

Dječji vrtić se ustrojava i provodi odgojno-obrazovni rad s djecom raspoređenom u skupine poludnevnog i cjelodnevnog boravka, a prema potrebi mogu se uvesti i kraći dnevni boravci.

Programi iz stavka 1. ovog članka Statuta ustrojavaju se i provode sukladno Državnom pedagoškom standardu predškolskog odgoja i obrazovanja.

Članak 35.

Dječji vrtić obavlja djelatnost u okviru petodnevnog radnog tjedna.

Tjedno radno vrijeme Dječjeg vrtića raspoređuje se prema potrebama ostvarivanja djelatnosti predškolskog odgoja, te zadovoljavanja potreba djece i njihovih roditelja, građana i drugih pravnih osoba, u pravilu pet radnih dana ili u ostale dane u tjednu prema iskazanim potrebama korisnika prema odluci Osnivača.

Radno vrijeme Dječjeg vrtića za djecu koja ostvaruju programe određuje se sukladno vrsti, sadržaju i trajanju programa.

Radno vrijeme Dječjeg vrtića je od 6,15 do 16,15 sati.

Uredovno vrijeme može se preraspodijeliti u okviru 40 satnog radnog tjedna, a prema potrebama korisnika.

Dnevni odmor za radnike Dječjeg vrtića organizira se tako da se osigurava ostvarivanje programa, nadzor nad djecom, te omogući kontakt sa strankama.

Članak 36.

Uredovno vrijeme za rad sa strankama, roditeljima i skrbnicima djece, te drugim građanima je od 8,00 do 14,00 sati.

Dječji vrtić je dužan, putem sredstava javnog priopćavanja, na oglasnoj ploči Dječjeg vrtića i na drugi prikladan način obavijestiti javnost o radnom vremenu, odnosno uredovnom vremenu za rad s građanima, roditeljima i skrbnicima te drugim strankama.

Članak 37.

Ostvarivanje prava i obveza roditelja i skrbnika djece uređuje se Pravilnikom o upisu djece i o mjerilima upisa te o ostvarivanju prava i obveza korisnika usluga, propisima donesenim na temelju Zakona o predškolskom odgoju i obrazovanju i ovim Statutom.

1. **RADNICI U DJEČJEM VRTIĆU**

Članak 38.

Radni odnos u Dječjem vrtiću zasniva se ugovorom o radu na temelju natječaja.

Iznimno od stavka 1. ovoga članka, radni odnos može se zasnovati ugovorom o radu i bez natječaja:

-kad obavljanje poslova ne trpi odgodu, do zasnivanja radnoga odnosa na temelju natječaja, ali ne dulje od 60 dana,

- kad potreba za obavljanjem poslova ne traje dulje od 60 dana,

- do punog radnog vremena, s radnikom koji u Dječjem vrtiću ima zasnovan radni odnos na neodređeno vrijeme u nepunom radnom vremenu,

- u slučaju izmjene ugovora o radu radnika koji u Dječjem vrtiću ima zasnovan radni odnos na neodređeno vrijeme, a kojim se mijenja naziv posla, odnosno popis ili opis poslova.

Članak 39.

Natječaj se objavljuje na mrežnim stranicama i oglasnim pločama Hrvatskog zavoda za zapošljavanje, te mrežnim stranicama i oglasnim pločama Dječjeg vrtića, a rok za primanje prijava kandidata ne može biti kraći od osam (8) dana.

Odluku o objavi natječaja donosi Upravno vijeće.

Članak 40.

Odluku o zasnivanju i prestanku radnog odnosa donosi Upravno vijeće na prijedlog ravnatelja.

Iznimno od stavka 1. ovoga članka, a u slučaju kada je zbog obavljanja poslova koji ne trpe odgodu potrebno zaposliti osobu, o zasnivanju radnog odnosa odlučuje ravnatelj.

Članak 41.

Odgojno-obrazovni radnici i ostali radnici u Dječjem vrtiću koji imaju zaključen ugovor o radu na neodređeno vrijeme mogu, iz opravdanih razloga, koje utvrđuje Upravno vijeće, u drugom dječjem vrtiću zasnovati radni odnos bez natječaja.

Članak 42.

U Dječjem vrtiću na poslovima njege, odgoja i obrazovanja, socijalne i zdravstvene zaštite te skrbi o djeci rade sljedeći odgojno-obrazovni radnici: odgojitelj i stručni suradnik: pedagog i psiholog, te medicinska sestra kao zdravstvena voditeljica.

Odgojno-obrazovni radnici u Dječjem vrtiću moraju imati odgovarajuću vrstu i razinu obrazovanja te utvrđenu zdravstvenu sposobnost za obavljanje poslova iz stavka 1. ovoga članka, a sve u skladu sa odredbama ovog Statuta, odredbama internih/općih akata Dječjeg vrtića i odredbama Zakona o predškolskom odgoju i obrazovanju.

Osim odgojno-obrazovnih radnika iz stavka 1. ovoga članka, u Dječjem vrtiću rade i druge osobe koje obavljaju tehničke i pomoćne poslove (u daljnjem tekstu: ostali radnici).

Odgovarajuću vrstu obrazovanja odgojno-obrazovnih radnika te razinu i vrstu ostalih radnika u Dječjem vrtiću, kao i potrebnu razinu i vrstu obrazovanja za izvođenje programa propisuje ministar nadležan za obrazovanje pravilnikom .

Poslove odgojitelja djece može obavljati osoba koja je završila studij odgovarajuće vrste:

1. preddiplomski sveučilišni studij,
2. preddiplomski stručni studij,
3. studij kojim je stečena viša stručna sprema u skladu s ranijim propisima,
4. diplomski sveučilišni studij,
5. specijalistički diplomski stručni studij.

Poslove stručnog suradnika može obavljati osoba koja je završila:

* diplomski sveučilišni studij,
* diplomski specijalistički studij odgovarajuće vrste.

Poslove medicinske sestre/zdravstvenog voditelja može obavljati osoba koja je završila:

* preddiplomski sveučilišni ili stručni studij sestrinstva, odnosno studij kojim je stečena viša stručna sprema u djelatnosti sestrinstva u skladu s ranijim propisima.
* sveučilišni diplomski studij ili specijalistički studij sestrinstva.

Ako se na natječaj ne javi osoba koja ispunjava uvjete iz stavka 5. ovoga članka, poslove odgojitelja može obavljati osoba koja je završila učiteljski studij i to:

* specijalistički diplomski stručni studij,
* integrirani preddiplomski i diplomski studij,
* četverogodišnji diplomski stručni studij primarnog obrazovanja.

uz uvjet da u roku od dvije godine od zasnivanja radnog odnosa stekne kvalifikaciju odgojitelja temeljem priznavanja stečenih ishoda učenja na studiju za učitelje i razlike programa za prekvalifikaciju ili dokvalifikaciju učitelja u svrhu stjecanja kvalifikacije odgojitelja.

Osoba iz stavka 8. ovog članka koja nije položila stručni ispit za učitelja dužna je položiti stručni ispit za odgojitelja u roku od godinu dana od stjecanja kvalifikacije za odgojitelja sukladno odredbama Zakona o predškolskom odgoju i obrazovanju.

Ako osoba iz stavka 8. ovog članka ne stekne kvalifikaciju odgojitelja u roku od dvije godine od dana zasnivanja radnog odnosa, prestaje joj radni odnos istekom roka za stjecanje odgovarajuće kvalifikacije za odgojitelja te se ne može više zaposliti u sustavu predškolskog odgoja i obrazovanja dok ne ispuni uvjete za rad na radnom mjestu odgojitelja.

Osoba iz stavka 8. ovog članka prilikom prijave na natječaj dužna je dostaviti dokaz da nije bila zaposlena u sustavu predškolskog odgoja i obrazovanja na radnom mjestu odgojitelja.

Osoba iz stavka 10. ovog članka zasniva radni odnos kao nestručna osoba do stjecanja kvalifikacije za odgojitelje te može provoditi odgojno-obrazovni rad s djecom kao jedan od dvaju odgojitelja u odgojno-obrazovnoj skupini i to uz odgojitelja koji ima odgovarajuću kvalifikaciju iz stavka 5. ovog članka.

Ako se na natječaj ne javi osoba koja ispunjava uvjete iz članka 24. Zakona o predškolskom odgoju i obrazovanju, natječaj će se ponoviti u roku od pet mjeseci, a do zasnivanja radnog odnosa na osnovi ponovljenog natječaja, radni odnos može se zasnovati s osobom koja ne ispunjava propisane uvjete.

S osobom iz stavka 13. ovog članka sklapa se ugovor o radu na određeno vrijeme do popune radnog mjesta na temelju ponovljenog natječaja s osobom koja ispunjava propisane uvjete, ali ne dulje od pet mjeseci.

Članak 43.

U skladu s potrebama djece s teškoćama u razvoju u odgojno-obrazovnoj skupini uz suglasnost izvršnog tijela Osnivača, a prema procjeni stručnog povjerenstva Dječjeg vrtića može raditi treći odgojitelj ili jedan pomoćnik za djecu s teškoćama u razvoju ili stručni komunikacijski posrednik.

Pomoćnik za djecu s teškoćama u razvoju i stručni komunikacijski posrednik moraju ispunjavati sljedeće uvjete:

1. završeno najmanje četverogodišnje srednjoškolsko obrazovanje,
2. završeno osposobljavanje i stečena djelomična kvalifikacija,
3. da nije roditelj ni drugi član uže obitelji djeteta kojemu se pruža potpora.

Članak 44.

Odgojitelj i stručni suradnik koji se prvi put zapošljava kao odgojitelj, odnosno stručni suradnik u Dječjem vrtiću zasniva radni odnos kao pripravnik.

Pripravnički staž traje godinu dana, a nakon obavljenoga pripravničkog staža pripravnik polaže stručni ispit.

Pripravniku koji ne položi stručni ispit u roku od godinu dana od dana kad mu je istekao pripravnički staž prestaje radni odnos u Dječjem vrtiću.

Rok iz stavka 3. ovoga članka u slučaju privremene nesposobnosti pripravnika za rad, korištenja rodiljnog, roditeljskog ili posvojiteljskog dopusta produžuje se za onoliko vremena koliko je trajala njegova privremena nesposobnost za rad, odnosno korištenje rodiljnog, roditeljskog ili posvojiteljskog dopusta, a kada pripravnik nije mogao pristupiti polaganju ispita zbog izvanrednih okolnosti koje su uzrokovale odgodu propisanog roka za polaganje ispita, do prvog roka određenog za polaganje stručnog ispita.

Odgojitelj i stručni suradnik bez radnog iskustva može obaviti pripravnički staž i položiti stručni ispit i bez zasnivanja radnog odnosa sklapanjem ugovora o stručnom osposobljavanju.

Osoba koja se zapošljava na mjestu stručnog suradnika ili odgojitelja, a koja je položila stručni ispit u sustavu odgoja i obrazovanja ili izvan njega, obvezna je položiti razlikovni dio stručnog ispita pri čemu nema status pripravnika.

1. **UPRAVLJANJE DJEČJIM VRTIĆEM**
2. **UPRAVNO VIJEĆE**

Članak 45.

Dječjim vrtićem upravlja Upravno vijeće.

Upravno vijeće ima pet (5) članova.

Tri člana Upravnog vijeća imenuje izvršno tijelo Osnivača, jednog člana biraju roditelji djece korisnika usluga, a jednog člana Upravnog vijeća bira se tajnim glasovanjem iz reda odgojitelja i stručnih suradnika Dječjeg vrtića.

Člana Upravnog vijeća kojeg imenuje izvršno tijelo Osnivača treba imati završen najmanje preddiplomski sveučilišni studij ili stručni studij na kojem se stječe najmanje 180 ECTS bodova i ne može biti radnik Dječjeg vrtića u kojem se Upravno vijeće imenuje.

Mandat članova Upravnog vijeća traje četiri godine i mogu biti ponovo imenovani, odnosno birani. Mandat člana Upravnog vijeća teče od dana konstituiranja Upravnog vijeća.

Članak 46.

Općinski načelnik Općine Vrpolje će imenovati članove Upravnog vijeća Dječjeg vrtića iz reda Osnivača.

Članak 47.

Člana Upravnog vijeća – predstavnika roditelja djece korisnika usluga Dječjeg vrtića biraju roditelji na sastanku koji za tu svrhu saziva ravnatelj Dječjeg vrtića. Na sastanku se vodi zapisnik.

Svaki roditelj može predlagati ili biti predložen za člana Upravnog vijeća, odnosno istaknuti svoju kandidaturu..

Glasovanje se obavlja javno dizanjem ruku.

Za člana Upravnog vijeća izabran je onaj kandidat koji dobije najveći broj glasova nazočnih roditelja.

Izbori su pravovaljani ako je sastanku nazočno najmanje 10% roditelja.

Izbori se održavaju najmanje 15 dana prije isteka mandata člana Upravnog vijeća.  
 Ukoliko status roditelja/korisnika usluga Dječjeg vrtića prestaje prije isteka mandata, predstavnici roditelja predlažu i biraju novog predstavnika roditelja na vrijeme do isteka prethodnika Upravnog vijeća.

Članak 48.

O izborima za člana Upravnog vijeća iz reda odgojitelja i stručnih suradnika vodi se zapisnik.

Svaki član Odgojiteljskog vijeća može predlagati ili biti predložen za člana Upravnog vijeća, odnosno istaknuti svoju kandidaturu.

Glasovanje radi utvrđivanja liste kandidata obavlja se javno, dizanjem ruku.

Kao kandidat za člana Upravnog vijeća, utvrđen je svaki odgojitelj ili stručni suradnik za kojeg se izjasni natpolovična većina nazočnih članova Odgojiteljskog vijeća.

Na temelju rezultata glasovanja utvrđuje se lista kandidata za Upravno vijeće u koju se kandidati unose abecednim redom.

Odgojitelji i stručni suradnici biraju jednog člana Upravnog vijeća na sjednici Odgojiteljskog vijeća tajnim glasovanjem.

Izbori se održavaju najmanje 15 dana prije isteka mandata Upravnog vijeća.

Članak 49.

Ravnatelj Dječjeg vrtića imenuje Povjerenstvo od tri člana (predsjednika i dva člana) za provođenje izbora, a zadaće Povjerenstva su:

* utvrditi listu kandidata,
* izraditi glasački listić koji obavezno sadrži naznaku da se vrši izbor članova Upravnog vijeća; broj članova koji se bira, te imena i prezimena kandidata prema utvrđenoj listi;
* izraditi popis članova Odgojiteljskog vijeća koji imaju pravo glasovati,
* osigurtia tajnost i zakonitost glasovanja,
* utvrditi rezultate glasovanja i podnijeti izvješće Odgojiteljskom vijeću.

Članak 50.

Za člana Upravnog vijeća izabran je onaj kandidat koji dobije najveći broj glasova.

Ako dva ili više kandidata imaju isti broj glasova, glasovanje se ponavlja za iste kandidate sve dok jedan od kandidata ne dobije veći broj glasova.

Izbori su pravovaljani ako je glasanju pristupio natpolovični broj članova Odgojiteljskog vijeća.

Članak 51.

Nakon imenovanja predstavnika Osnivača odnosno izbora članova iz reda i roditelja korisnika usluga Dječjeg vrtića i iz reda odgojitelja i stručnih suradnika Dječjeg vrtića saziva se prva sjednica Upravnog vijeća (konstituirajuća sjednica).

Prvu sjednicu Upravnog vijeća saziva ravnatelj ili prijašnji predsjednik Upravnog vijeća. Na prvoj sjednici verificiraju se mandati imenovanih odnosno izabranih članova Upravnog vijeća.

Na prvoj sjednici Upravnog vijeća bira se predsjednik Upravnog vijeća.

Upravno vijeće konstituirano je izborom predsjednika.

Nakon izbora predsjednika Upravnog vijeća, ravnatelj ili prijašnji predsjednik Upravnog vijeća predaju predsjedniku daljnje vođenje sjednice.

Članak 52.

Predsjednika Upravnog vijeća biraju svi članovi Upravnog vijeća javnim glasovanjem, na vrijeme od četiri godine.

Za predsjednika Upravnog vijeća izabran je onaj član Upravnog vijeća koji dobije najveći broj glasova svih članova Upravnog vijeća.

Za predsjednika može biti ponovno imenovana ista osoba.

Članak 53.

Predsjednik Upravnog vijeća ima zamjenika koji ga zamjenjuje u odsutnosti, sa svim pravima i obvezama predsjednika Upravnog vijeća.

Upravno vijeće između svojih članova bira zamjenika predsjednika Upravnog vijeća, na način kao i predsjednika Upravnog vijeća kako je uređeno ovim Statutom.

Članak 54.

Predsjednik i/ili član Upravnog vijeća može biti razriješen dužnosti i prije isteka vremena na koje je imenovan ako:

* sam zatraži razrješenje,
* nastanu takvi razlozi koji po posebnim propisima ili propisima kojima se uređuju radni odnosi dovode do prestanka ugovora o radu,
* ako 3(tri) puta neopravdano izostane sa sjednice Upravnog vijeća tijekom tekuće godine,
* ako svojim nesavjesnim ili nepravilnim radom prouzroči Dječjem vrtiću veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Dječjeg vrtića,
* ne postupa po propisima Republike Hrvatske i/ili internim/općim aktima Dječjeg vrtića, ili neosnovano ne izvršava odluke Upravnog vijeća Dječjeg vrtića ili postupa protivno njima,
* počini težu povredu obveza iz radnog odnosa,
* ne provodi program rada i razvoja Dječjeg vrtića koji je donijelo Upravno vijeće,
* u drugim slučajevima utvrđenim posebnim propisom.

Članak 55.

Članu Upravnog vijeća koji je izabran od strane Odgojiteljskog vijeća prestaje mandat prije isteka vremena na koje je izabran – gubitkom svojstva odgojitelja i/ili stručnog suradnika Dječjeg vrtića.

Članu Upravnog vijeća koji je izabran od strane roditelja djece korisnika usluga prestaje mandat prije isteka vremena na koje je izabran u slučaju da roditelj djeteta nije više korisnik usluga Dječjeg vrtića.

Odluka o razrješenju dužnosti člana Upravnog vijeća donosi tijelo koje ga je imenovalo.

U slučaju razrješenja člana Upravnog vijeća novom članu Upravnog vijeća mandat traje do isteka mandata člana umjesto kojeg je imenovan.

Članak 56.

Upravno vijeće obavlja poslove iz svoje nadležnosti na sjednicama,

Sjednice Upravnog vijeća saziva predsjednik Upravnog vijeća, a održavaju se najmanje četiri puta godišnje.

Predsjednik je dužan sazvati sjednicu i ako to od njega zatraži najmanje tri člana Upravnog vijeća i/ili ravnatelj i to najkasnije u roku od osam dana.

Ako predsjednik ne sazove sjednicu u roku od osam dana, sjednicu Upravnog vijeća sazvat će podnositelj zahtjeva.

Svaki član Upravnog vijeća ima pravi na jedan glas.

Upravno vijeće pravovaljano raspravlja i odlučuje kad je na sjednici nazočno više od polovice ukupnog broja članova Upravnog vijeća.

Upravno vijeće donosi odluke natpolovičnom većinom ukupnog broja svih članova.

Odluke Upravnog vijeća potpisuje predsjednik Upravnog vijeća, odnosno njegov zamjenik.

U radu Upravnog vijeća sudjeluje ravnatelj bez prava glasa.

Sjednicama Upravnog vijeća mogu biti nazočne i druge osobe koje pozove predsjednik Upravnog vijeća i/ili ravnatelj i/ili su pozvane po zaključku Upravnog vijeća, ali bez prava odlučivanja.

Predsjednik Upravnog vijeća, odnosno njegov zamjenik, predlaže i utvrđuje dnevni red za sjednice Upravnog vijeća te h saziva i vodi.

Način rada i odlučivanja Upravnog vijeća uređuje se Poslovnikom o radu Upravnog vijeća.

Članak 57.

Upravno vijeće Dječjeg vrtića:

* donosi Statut uz suglasnost Osnivača,
* donosi Pravilnik o unutarnjem ustrojstvu i načinu rada Dječjeg vrtića uz suglasnost Osnivača,
* donosi Pravilnik o plaćama, naknadama plaća i drugim materijalnim pravima radnika uz suglasnost Osnivača,
* donosi Pravilnik o radu uz suglasnost Osnivača,
* donosi Pravilnik o načinu i uvjetima sudjelovanja roditelja/skrbnika u cijeni programa Dječjeg vrtića uz suglasnost Osnivača,
* donosi Pravilnik o upisu djece i o mjerilima upisa te o ostvarivanju prava i obveza korisnika usluga uz suglasnost Osnivača,
* donosi Plan upisa u Dječji vrtić uz suglasnost Osnivača,
* donosi Godišnji plan i program rada Dječjeg vrtića uz suglasnost Osnivača,
* donosi Pravilnik o zaštiti na radu,
* donosi Pravilnik o protupožarnoj zaštiti,
* donosi Pravilnik o zaštiti osobnih podataka,
* donosi Pravilnik o videonadzoru,
* donosi program rada i razvoja Dječjeg vrtića i nadzire izvršenje programa rada i razvoja Dječjeg vrtića,
* donosi Kurikulum Dječjeg vrtića,
* donosi odluke u predmetima kojima se odlučuje o pojedinim pravima radnika,
* donosi druge opće/interne akte Dječjeg vrtića,
* donosi odluke o nabavi i prodaji dugotrajne nefinancijske imovine čija je pojedinačna vrijednost bez PDV-a manja od 2.654,00 eura, a uz suglasnost Osnivača kada je pojedinačna vrijednost bez PDV-a jednaka ili prelazi vrijednost 2.654,00 eura,
* donosi odluke o investicijskim ulaganjima u prostorne kapacitete Dječjeg vrtića čija je pojedinačna vrijednost bez PDV-a manja od 2.654,00 eura, a uz suglasnost Osnivača čija je pojedinačna vrijednost bez PDV-a jednaka ili prelazi vrijednost od 2.654,00 eura,
* donosi odluke o sklapanju godišnjih ugovora čija pojedinačna vrijednost bez PDV-a ne prelazi iznos od 2.654,00 eura.
* odlučuje o stjecanju, opterećivanju i otuđivanju nekretnina Dječjeg vrtića pod uvjetima propisanim ovim Statutom i aktom o osnivanju Dječjeg vrtića, uz suglasnost Osnivača,
* odlučuje o financijskom planu i godišnjem obračunu, odlučuje o zasnivanju i prestanku radnog odnosa na prijedlog ravnatelja Dječjeg vrtića sukladno odredbama Zakona o predškolskom odgoju i obrazovanju,
* odlučuje o upućivanju na liječnički pregled na prijedlog ravnatelja Dječjeg vrtića sukladno odredbama Zakona o predškolskom odgoju i obrazovanju,
* odlučuje o raspodjeli dobiti za obavljanje i razvoju djelatnosti,
* odlučuje o promjenama organizacije i unutarnjeg ustrojstva uz suglasnost Osnivača
* odlučuje o promjeni djelatnosti Dječjeg vrtića uz suglasnost Osnivača,
* podnosi prijedlog Osnivačima o imenovanju i razrješenju ravnatelja i vršitelja dužnosti ravnatelja,
* podnosi prijedlog Osnivačima o statusnim promjenama Dječjeg vrtića,
* podnosi prijedlog Osnivačima o promjeni naziva Dječjeg vrtića,
* podnosi prijedlog Osnivačima o promjeni sjedišta Dječjeg vrtića,
* podnosi Osnivačima izvješće o svom radu i poslovanju najmanje dva puta godišnje,
* u slučaju gubitka u poslovanju Dječjeg vrtića bez odgađanja obavještava Osnivače,
* daje Osnivačima i ravnatelju prijedloge i mišljenja o pojedinim pitanjima,
* raspravlja i odlučuje o izvješćima ravnatelja,
* analizira financijsko poslovanje Dječjeg vrtića,
* donosi druge odluke i obavlja druge poslove sukladno ovom Statutu, Zakonu o predškolskom odgoju i obrazovanju, internim/općim aktima Dječjeg vrtića i ostalim zakonskim propisima.

1. **RAVNATELJ**

Članak 58.

Ravnatelj Dječjeg vrtića je poslovodni i stručni voditelj Dječjeg vrtića.

Ravnatelj Dječjeg vrtića organizira i vodi poslovanje, predstavlja i zastupa Dječji vrtić.

Ravnatelj Dječjeg vrtića odgovoran je za zakonitost rada Dječjeg vrtića.

Članak 59.

Uz poslove utvrđene Zakonom o ustanovama ravnatelj:

* predlaže godišnji plan i program rada,
* brine se za provođenje odluka Upravnog vijeća, Odgojiteljskog vijeća i drugih tijela,
* obavlja druge poslove utvrđene ovim Statutom, te drugim općim i/ili internim aktima Dječjeg vrtića.

Članak 60.

Za ravnatelja Dječjeg vrtića može biti imenovana osoba koja ispunjava sljedeće uvjete:

* završen studij odgovarajuće vrste za rad na radnom mjestu odgojitelja ili stručnog suradnika u Dječjem vrtiću, a koji može biti:

1. sveučilišni diplomski studij ili
2. integrirani preddiplomski i diplomski sveučilišni studij ili
3. specijalistički diplomski stručni studij ili
4. preddiplomski sveučilišni studij za odgojitelja ili
5. stručni studij odgovarajuće vrste, odnosno studij odgovarajuće vrste kojim je stečena viša stručna sprema odgojitelja u skladu s ranijim propisima,

* položen stručni ispit za odgojitelja ili stručnog suradnika, osim ako nemaju obvezu polagati stručni ispit u skladu s odredbama Zakona o predškolskom odgoju i obrazovanju,
* najmanje pet godina radnog iskustva u predškolskoj ustanovi na radnome mjestu odgojitelja ili stručnog suradnika.

Za ravnatelja Dječjeg vrtića može se imenovati osoba koja ispunjava sljedeće uvjete pored uvjeta iz stavka 1. ovog članka Statuta:

* da ne postoji sukob interesa, odnosno da kandidat nema u vlasništvu ili suvlasništvu privatni dječji vrtić,
* da kandidat nema u pravnoj osobi vlasništvo dionica, vlasničkih uloga/udjela ili obveznica, odnosno financijski interes u trgovačkim društvima ili drugim pravnim osobama s kojim Dječji vrtić ima poslovni odnos,
* da on, njegov bračni ili izvanbračni drug, dijete ili roditelj, nema financijski ili drugi interes u odlukama tijela Dječjeg vrtića,
* da Dječji vrtić protiv kandidata ne vodi postupak zbog povrede obveze iz radnog odnosa.

O ispunjavanju uvjeta iz ovog članka Statuta, kandidat prilaže dokumentaciju kako slijedi:

* dokaz o stečenoj stručnoj spremi,
* dokaz o radnom iskustvu,
* životopis u kojemu će u skladu s dostavljenim dokazima obrazložiti ispunjavanje uvjeta propisanim ovim Statutom,
* vlastoručno potpisana izjava kandidata o nepostojanju sukoba interesa iz prethodnog stavka ovog članka Statuta,
* vlastoručno potpisana izjava kandidata da nema u pravnoj osobi vlasništvo dionica, vlasničkih uloga/udjela ili obveznica odnosno financijski interes u trgovačkim društvima ili drugim pravnim osobama s kojim Dječji vrtić ima poslovni odnos,
* vlastoručno potpisana izjava kandidata da on, njegov bračni ili izvan bračni drug, dijete ili roditelj, nema financijski ili drugi interes u odlukama tijela Dječjeg vrtića,
* uvjerenje nadležnog suda da se protiv kandidata ne vodi kazneni postupak, da nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta presuda (uvjerenje ne smije biti starije od tri mjeseca),
* uvjerenje nadležnog suda da se protiv kandidata ne vodi prekršajni postupak (uvjerenje ne smije biti starije od tri mjeseca),
* uvjerenje Dječjeg vrtića da se protiv kandidata ne vodi postupak zbog povrede obveza iz radnog odnosa (uvjerenje ne smije biti starije od tri mjeseca),
* uvjerenje nadležnog suda da protiv kandidata nije izrečena mjera za zaštitu dobrobiti djeteta sukladno posebnom propisu.

Uz prijavu na javni natječaj kandidat je obvezan priložiti plan i program rada Dječjeg vrtića za mandatno razdoblje.

Članak 61.

Za ravnatelja Dječjeg vrtića ne može biti imenovana osoba:

* koja je pravomoćno osuđena na kaznu zatvora (neovisno o tome je li izrečena uvjetna ili bezuvjetna kazna) za neko od kaznenih djela počinjenih s namjerom protiv života i tijela, protiv Republike Hrvatske, protiv pravosuđa, protiv javnog reda, protiv imovine, protiv službene dužnosti, protiv čovječnosti i ljudskog dostojanstva, protiv osobne slobode, protiv spolne slobode, spolnog zlostavljanja i iskorištavanja djeteta, protiv braka, obitelji i djece, protiv zdravlja ljudi, protiv opće sigurnosti, krivotvorenja, te bilo koje drugo kazneno djelo počinjeno na štetu djeteta ili korištenjem djeteta ili maloljetne osobe, osim ako je nastupila rehabilitacija prema posebnom zakonu,
* protiv koje se vodi kazneni postupak za neko od kaznenih djela navedenih u ovom članku,
* koja je pravomoćno osuđena za neko od prekršajnih djela za nasilničko ponašanje, osim ako je nastupila rehabilitacija prema posebnom zakonu,
* protiv koje se vodi prekršajni postupak za neko od prekršajnih djela navedenih u ovom članku,
* ako osoba u radnom odnosu u Dječjem vrtiću bude pravomoćno osuđena za neko od kaznenih djela iz ovog članka ili neko od prekršajnih djela iz ovog članka, Dječji vrtić kao poslodavac otkazat će ugovor o radu bez obveze poštivanja propisanog ili ugovorenog otkaznog roka izvanrednim otkazom ugovora o radu, u roku od 15 dana od dana saznanja za pravomoćnu osudu, a nakon isteka tog roka redovitim otkazom ugovora o radu uvjetovanim skrivljenim ponašanjem radnika, u kojem će slučaju poslodavac, istodobno uz otkazivanje ugovora o radu, od radnika zahtijevati da odmah prestane raditi tijekom otkaznog roka,
* ako Dječji vrtić kao poslodavac sazna da je protiv osobe u radnom odnosu u Dječjem vrtiću pokrenut i vodi se kazneni postupak za neko od kaznenih djela iz ovog članka ili prekršajni postupak za neko od prekršajnih djela iz ovog članka, udaljit će osobu od obavljanja poslova do obustave kaznenog, odnosno prekršajnog postupka, odnosno najduže do pravomoćnosti sudske presude, uz pravo na naknadu plaće u visini dvije trećine prosječne mjesečne plaće koju je osoba ostvarila u tri mjeseca prije udaljenja od obavljanja poslova,
* ako je pravomoćnim rješenjem obustavljen kazneni, odnosno prekršajni postupak pokrenut protiv radnika ili je pravomoćnom presudom radnik oslobođen odgovornosti, radniku će se vratiti obustavljeni dio plaće od prvog dana udaljenja,
* osoba koja je pravomoćno osuđena, odnosno protiv koje je pokrenut kazneni postupak za neko od kaznenih djela iz ovog članka ili prekršajni postupak za neko od prekršajnih djela iz ovog članka, ne može obavljati poslove u Dječjem vrtiću niti kao vanjski suradnik Dječjeg vrtića.

U Dječjem vrtiću ne mogu raditi ni osobe kojima je izrečena zabrana rada ili im je prestao radni odnos zbog nezakonitog i/ili neprofesionalnog postupanja na štetu prava i interesa djece.

Radni odnos u Dječjem vrtiću ne može zasnovati osoba koja ima izrečenu mjeru za zaštitu dobrobiti djeteta sukladno posebnom propisu.

Članak 62.

Na prijedlog Upravnog vijeća Dječjeg vrtića ravnatelja imenuje i razrješava izvršno tijelo Osnivača Dječjeg vrtića.

Općinski načelnik Općine Vrpolje u ime Osnivača imenuje i razrješava ravnatelja Dječjeg vrtića.

Članak 63.

Ravnatelj Dječjeg vrtića imenuje se na temelju javnog natječaja koji raspisuje Upravno vijeće.

Odluku o objavljivanju javnog natječaja za imenovanje ravnatelja donosi Upravno vijeće najkasnije tri mjeseca prije isteka tekućeg mandata ravnatelja.

Javni natječaj za imenovanje ravnatelja raspisuje Upravno vijeće.

Javni natječaj se objavljuje na mrežnim stranicama i oglasnim pločama Hrvatskog zavoda za zapošljavanje, te mrežnim stranicama i oglasnim pločama Dječjeg vrtića i u Narodnim novinama.

Ako se na raspisani javni natječaj nitko ne prijavi ili nitko od prijavljenih ne bude izabran, javni natječaj će se ponoviti. Do imenovanja ravnatelja na temelju ponovljenog javnog natječaja imenovati će se vršitelj dužnosti ravnatelja, ali najdulje ne vrijeme do godinu dana.

Na prijedlog Upravnog vijeća Dječjeg vrtića vršitelja dužnosti ravnatelja imenuje i razrješava izvršno tijelo Osnivača, ali najdulje na vrijeme od godinu dana.

Općinski načelnik Općine Vrpolje u ime Osnivača imenuje i razrješava vršitelja dužnosti ravnatelja Dječjeg vrtića.

Članak 64.

Ako ravnatelj ne ispunjava utvrđene obveze, Osnivači na prijedlog Upravnog vijeća ili upravnog tijela koje je utvrdilo nepravilnosti i nezakonitosti u radu ravnatelja, razriješit će ravnatelja i imenovati drugu osobu.

Osnivač je dužan razriješiti ravnatelja ako:

* ravnatelj sam zatraži razrješenje u skladu s ugovorom o radu,
* nastanu takvi razlozi koji po posebnim ili propisima kojima se uređuju radni odnosi dovode do prestanka ugovora o radu,
* ako svojim nesavjesnim ili nepravilnim radom prouzroči Dječjem vrtiću veću štetu ili ako zanemaruje ili nesavjesno obavlja soje dužnosti tako da su nastale ili mogu nastati veće smetnje u obavljanju djelatnosti Dječjeg vrtića,
* ne postupa po propisima ili općim aktima Dječjeg vrtića, ili neosnovano ne izvršava odluke Upravnog vijeća ili postupa protivno njima,
* počini težu povredu obveza iz radnog odnosa,
* u drugim slučajevima utvrđenim posebnim propisom.

Prije donošenja odluke o razrješenju, ravnatelju se mora dati mogućnost da se izjasni o razlozima za razrješenje.

U slučaju razrješenja imenovati će se vršitelj dužnosti ravnatelja, a Dječji vrtić je dužan raspisati javni natječaj za ravnatelja u roku od 30 dana od dana imenovanja vršitelja dužnosti.

Članak 65.

Ravnatelj se imenuje na pet godina, a ista osoba može biti ponovno imenovana.

S osobom imenovanom za ravnatelja Dječjeg vrtića predsjednik Upravnog vijeća sklapa ugovor o radu na rok od pet godina u punom radnom vremenu.

Osobi imenovanoj za ravnatelja Dječjeg vrtića, koja je prije imenovanja imala ugovor o radu na neodređeno vrijeme za poslove odgojitelja ili stručnog suradnika u Dječjem vrtiću nakon isteka mandata omogućiti će se povratak na radno mjesto za koje je imala sklopljen Ugovor o radu na neodređeno vrijeme, najduže do isteka dva uzastopna mandata.

Članak 66.

Ravnatelj organizira i vodi poslovanje Dječjeg vrtića, a osobito:

* predlaže Kurikulum Dječjeg vrtića kojim se utvrđuje: program, namjena programa, nositelji programa, način ostvarivanja, vremenik aktivnosti i način vrednovanja,
* predlaže godišnji plan i program rada,
* brine se za provođenje i izvršavanje odluka Upravnog vijeća, Odgojiteljskog vijeća i drugih tijela,
* predstavlja i zastupa Dječji vrtić,
* poduzima sve pravne radnje u ime i za račun Dječjeg vrtića,
* organizira i vodi poslovanje Dječjeg vrtića,
* odgovoran je za zakonitost rada Dječjeg vrtića,
* odgovoran je za stručnost rada Dječjeg vrtića,
* zastupa Dječji vrtić u svim postupcima pred sudovima i ovlaštenim javno pravnim tijelima,
* podnosi izvješće o radu i poslovanju Dječjeg vrtića Upravnom vijeću prema potrebi, a najmanje jednom u tri mjeseca,
* donosi odluke o zasnivanju radnog odnosa radnika na određeno vrijeme do 60 dana, kad obavljanje poslova ne trpi odgodu sukladno odredbama Zakona o predškolskom odgoju i obrazovanju,
* izdaje pojedinačne akte iz područja poslovanja i rukovođenja Dječjeg vrtića,
* obavlja i druge poslove predviđene Zakonom o predškolskom odgoju i obrazovanju, ovim Statutom i drugim općim/internim aktima Dječjeg vrtića te drugim zakonskim propisima ili po ovlaštenju Upravnog vijeća.

Članak 67.

Ravnatelja u slučaju njegove privremene spriječenosti u obavljanju poslova iz njegove nadležnosti, zamjenjuje osoba iz reda članova Odgojiteljskog vijeća.

Osobu iz stavka 1. ovog članka određuje Upravno vijeće na prijedlog ravnatelja.

Osoba koja zamjenjuje ravnatelja ima prava i dužnosti obavljati one poslove ravnatelja čije se izvršenje ne može odgađati do ravnateljeva povratka.

1. **ODGOJITELJSKO VIJEĆE**

Čanak 68.

Stručno tijelo Dječjeg vrtića je Odgojiteljsko vijeće.

Odgojiteljsko vijeće čine svi odgojitelji, stručni suradnici i zdravstveni radnici koji ostvaruju program predškolskog odgoja u Dječjem vrtiću.

Članak 69.

Odgojiteljsko vijeće:

* sudjeluje o utvrđivanju Kurikuluma Dječjeg vrtića i plana i programa rada Dječjeg vrtića kao njegovog sastavnog djela,
* prati ostvarivanje plana i programa rada,
* raspravlja i odlučuje o stručnim pitanjima rada,
* daje Upravnom vijeću i ravnatelju mišljenje u svezi s organizacijom rada i razvojem djelatnosti,
* potiče i promiče stručni rad,
* predlaže nabavu potrebite opreme i pomagala,
* obavlja i druge stručne poslove utvrđene Zakonom o predškolskom odgoju i obrazovanju, ovim Statutom i drugim općim/internim aktima Dječjeg vrtića,

Članak 70.

Odgojiteljskom vijeću predsjedava ravnatelj ili druga osoba koju on ovlasti.  
Odgojiteljsko vijeće radi na sjednicama.

Odgojiteljsko vijeće odlučuje na sjednicama na kojima mora biti prisutna većina svih članova Odgojiteljskog vijeća, a odluke donose većinom glasova prisutnih.

Sjednice Odgojiteljskog vijeća obvezne su za sve odgojitelje, stručne suradnike i zdravstvene djelatnike.

Sjednice se održavaju prema potrebi, a najmanje četiri puta tijekom pedagoške godine.

Na sjednicama se vodi zapisnik, koji potpisuje predsjedavajući i zapisničar.

Način rada i odlučivanja Odgojiteljskog vijeća uređuje se Poslovnikom o radu Odgojiteljskog vijeća.

1. **RODITELJI I SKRBNICI DJECE**

Članak 71.

Radi što uspješnijeg ostvarivanja ciljeva predškolskog odgoja i skrbi o djeci, Dječji vrtić surađuje s roditeljima i skrbnicima djece.

Suradnja s roditeljima odnosno skrbnicima djece ostvaruje se putem individualnih razgovora, sastanaka skupine roditelja, zajedničkih izleta, gostovanja, svečanosti, manifestacija i na drugi način.

Roditelji su odgovorni za praćenje rada i napredovanja djece i o svim uočenim problemima dužni su pravodobno izvijestiti Dječji vrtić.

Članak 72.

Roditelji odnosno skrbnici dužni su pratiti rad i napredovanje djece, odazivati se pozivima Dječjeg vrtića i s njim surađivati.

Ostvarivanje prava i obveza roditelja odnosno skrbnika djece te suradnja između roditelja odnosno skrbnika i Dječjeg vrtića pobliže se uređuje posebnim pravilnikom.

1. **IMOVINA DJEČJEG VRTIĆA**

Članak 73.

Imovinu Dječjeg vrtića čine stvari, prava i novčana sredstva, odnosno nekretnine i pokretnine koje su pribavljene od Osnivača i stečena radom ili poslovanjem Dječjeg vrtića, odnosno pružanjem usluga Dječjeg vrtića ili koja su pribavljena iz drugih izvora.

Osnivači su osigurali vlastiti prostor i odgovarajuću opremu koja se nalazi u prostorima za obavljanje djelatnosti sukladno standardima i normativima propisanim Državnim pedagoškim standardom predškolskog odgoja i naobrazbe.

Prostori za obavljanje djelatnosti Dječjeg vrtića u vlasništvu su Osnivača.

Didaktičku opremu osiguravaju Osnivači i Dječji vrtić iz vlastitih sredstava.

Imovinom Dječjeg vrtića raspolaže Upravno vijeće i ravnatelj u skladu s ovim Statutom i zakonskim propisima.

O imovini Dječjeg vrtića dužni su se skrbiti svi radnici Dječjeg vrtića.

1. **FINANCIRANJE DJEČJEG VRTIĆA**

Članak 74.

Osnivači Dječjeg vrtića dužni su osigurati sredstva za osnivanje i za rad Dječjeg vrtića iz općinskih proračuna koja uključuju sredstva za plaće, ostale rashode za radnike, programe, materijalne izdatke, izvatke za prehranu i ostale izdatke kao i sredstva za investicije i investicijsko održavanje.

Sredstva za rad Dječjeg vrtića osiguravaju se i uplatama od roditelja ili skrbnika – korisnika usluga Dječjeg vrtića, sukladno mjerilima koje utvrde predstavnička tijela Osnivača.

Sredstva se osiguravaju i iz drugih izvora propisanih Zakonom o predškolskom odgoju i obrazovanju.

1. **FINANCIJSKO POSLOVANJE I UPRAVLJANJE**

Članak 75.

Financijsko poslovanje i računovodstvo Dječjeg vrtića vodi se u skladu s propisima za proračunske korisnike.

Za svaku proračunsku godinu donosi se financijski plan Dječjeg vrtića kojim se utvrđuju prihodi i rashodi.

Dječji vrtić je dužan dostaviti Osnivačima financijski plan i financijsko izvješće, a odgovorna osoba za pravilno planiranje i izvršavanje financijskog plana je ravnatelj.

Ako Dječji vrtić u obavljanju svoje djelatnosti ostvari dobit, ostvarena se dobit upotrebljava za obavljanje i razvoj djelatnosti Dječjeg vrtića, a ako Dječji vrtić iskaže gubitak u financijskom poslovanju, gubitak će namiriti Osnivači u skladu s odlukom Osnivača.

1. **JAVNOST RADA**

Članak 76.

Rad Dječjeg vrtića i njegovih tijela je javan.

Dječji vrtić je dužan pravodobno i istinito obavještavati javnost o obavljanju djelatnosti za koje je osnovan.

Dječji vrtić je dužan putem svojih mrežnih stranica, na oglasnim pločama te putem sredstava javnog priopćavanja obavještavati javnost o obavljanju djelatnosti, radnom vremenu, o uvjetima i načinu pružanja svojih usluga i obavljanju poslova iz svoje djelatnosti.

Dječji vrtić će uskratiti davanje informacija, odnosno uvid u dokumentaciju u skladu s propisima o zaštiti tajnosti podataka i zaštiti osobnih podataka.

Samo ravnatelj i radnici koji su ovlašteni od strane ravnatelja mogu putem tiska, radija, TV te drugih sredstava javnog priopćavanja izvještavati javnost o djelatnosti Dječjeg vrtića.

1. **OSTVARIVANJE PRAVA NA PRISTUP INFORMACIJAMA**

Članak 77.

Dječji vrtić će omogućiti pristup informacijama koje posjeduje, kojima raspolaže ili koje nadzire:

1. pravodobnim objavljivanjem na svojim mrežnim stranicama na primjeren i dostupan način općih akata i odluka te informacija o svome radu i poslovanju,
2. davanjem informacija korisniku koji je podnio zahtjev na jedan od sljedećih načina:

* neposrednim davanjem informacije,
* davanje informacije pisanim putem,
* uvidom u pismena i preslikom pismena koje sadrže traženu informaciju,
* dostavom preslike pismena koje sadrži traženu informaciju,
* na drugi način prikladan za ostvarivanje prava na pristup informaciji.

Članak 78.

Dječji vrtić će omogućiti pristup informaciji korisniku na temelju njegova pisanog ili usmenog zahtjeva.

Kada je zahtjev podnesen usmeno ili putem telefona, sastavit će se službena bilješka, a ako je podnesen putem elektroničke komunikacije, smatrat će se da je podnesen pisani zahtjev.

Članak 79.

Na temelju usmenog ili pisanog zahtjeva korisniku će se omogućiti pristup informaciji najkasnije u roku do 15 dana od dana podnošenja zahtjeva s potpunim sadržajem.

Dječji vrtić će odbaciti zahtjev ako ne posjeduje informacija te nema saznanja gdje se informacija nalazi.

Dječji vrtić će rješenjem odbiti zahtjev:

* ako se ispune uvjeti ograničenja prava na pristup informacijama,
* ako se utvrdi da nema osnove za dopunu ili ispravak dane informacije,
* ako se traži informacija koja se ne smatra informacijom propisanom Zakonom o pravu na pristup informacijama,
* ako se očito zloupotrebljava pravo na pristup informacijama.

Protiv rješenja iz stavka 3 ovoga članka korisnik može izjaviti žalbu Povjereniku u roku do 15 dana od dana dostave rješenja.

Članak 80.

Ravnatelj je ovlašten donijeti odluku kojom će odrediti radnika Dječjeg vrtića kao posebnu službenu osobu mjerodavnu za rješavanje ostvarivanja prava na pristup informacijama.

Radnik iz stavka 1. ovoga članka:

* rješava pojedinačne zahtjeve za ostvarivanje prava na pristup informacijama i ponovne uporabe informacija,
* unapređuje način obrade, klasificiranja, čuvanja i objavljivanja informacija sadržanih u službenim dokumentima koje se odnose na rad i djelatnost Dječjeg vrtića
* osigurava neophodnu pomoć podnositeljima zahtjeva u svezi s ostvarivanjem prava na pristup informacijama.

Članak 81.

Kod davanja informacija Dječji vrtić korisnicima ne naplaćuje upravne pristojbe već samo nadoknadu stvarnih troškova.

Visinu troškova iz stavka 1. ovog članka utvrđuje Upravno vijeće kod donošenja financijskog plana.

1. **ZAŠTITA OSOBNIH PODATAKA**

Članak 82.

Osobni podaci fizičkih osoba mogu se u Dječjem vrtiću prikupljati u svrhu s kojom je osoba upoznata, koja je izrijekom propisana i u skladu sa zakonom, a mogu se dalje odrađivati samo u svrhu za koju su prikupljeni.

U Dječjem vrtiću se mogu obrađivati osobni podaci samo uz uvjete određene Uredbom o zaštiti osobnih podataka i zakonom.

Osobni podaci moraju se obrađivati zakonito i pošteno.

Članak 83.

Osobni podaci smiju se u Dječjem vrtiću prikupljati i dalje obrađivati:

* u slučajevima određenim zakonom,
* uz privolu ispitanika u svrhu za koju je ispitanik dao privolu,
* u svrhu izvršavanja zakonskih obveza Dječjeg vrtića,
* u svrhu sklapanja i izvršenja ugovora u kojem je ispitanik stranka,
* ako je obrada podataka nužna radi ispunjenja zadataka koji se izvršavaju u javnom interesu ili u izvršavanju javnih ovlasti Dječjeg vrtića ili treće strane kojoj se podaci dostavljaju,
* kada je ispitanik sam objavio osobne podatke.

Osobni podaci koji se odnose na djecu i druge malodobne osobe mogu se prikupljati i obrađivati u skladu sa zakonom uz posebne propisane mjere zaštite.

Osobne podatke mogu u Dječjem vrtiću prikupljati i obrađivati samo za to ovlaštene osobe.

Ravnatelj može ugovorom pojedine poslove u svezi s obradom osobnih podataka povjeriti drugoj pravnoj ili fizičkoj osobi.

Članak 84.

U Dječjem vrtiću je zabranjeno prikupljati i dalje obrađivati osobne podatke koji se odnose na rasno i etničko podrijetlo, politička stajališta, vjerska i druga uvjerenja, sindikalno članstvo, zdravlje i spolni život i osobne podatke o kaznenom i prekršajnom postupku.

Iznimno podaci iz stavka 1. ovoga članka mogu se prikupljati i dalje obrađivati:

* uz privolu ispitanika,
* kada je prikupljanje i obrada podataka potrebna radi izvršavanja prava i obveza koje Dječji vrtić ima prema posebnim propisima,
* kada je obrada prijeko potrebna radi zaštite života ili tjelesnog integriteta ispitanika i druge osobe kada ispitanik zbog fizičkih ili pravnih razloga nije u mogućnosti dati svoju privolu,
* kada se obrada provodi u okviru djelatnosti Dječjeg vrtića pod uvjetom da se obrada odnosi izrijekom na djecu i radnike Dječjeg vrtića i da podaci ne budu otkriveni trećoj strani bez pristanka ispitanika,
* kada je obrada podataka potrebna radi uspostave ostvarenja ili zaštite potraživanja propisanih zakonom,
* kada je ispitanik objavio osobne podatke.

U slučajevima iz stavka 1. ovoga članka obrada podataka mora biti posebno označena i zaštićena.

Članak 85.

U Dječjem vrtiću se uspostavlja i vodi evidencija zbirke osobnih podataka koja sadrži:

* naziv zbirke,
* naziv i sjedište Dječjeg vrtića,
* svrhu obrade,
* pravni temelj uspostave zbirke podataka,
* kategoriju osoba na koje se podaci odnose,
* vrste podataka sadržanih u zbrci podataka,
* način prikupljanja i čuvanja podataka,
* vremensko razdoblje čuvanja i uporabe podataka,
* osobno ime odnosno naziv primatelja zbirke, njegovu adresu odnosno sjedište,
* naznaku unošenja ili iznošenja podataka iz Republike Hrvatske s naznakom države odnosno inozemnog primatelja podataka te propisane svrhe i pisanim pristankom osobe na koju se podaci odnose,
* naznaku poduzetih mjera zaštite osobnih podataka.

Članak 86.

Ravnatelj je ovlašten pisano imenovati radnika za zaštitu osobnih podataka.

Radnik iz stavka 1. ovoga članka:

* skrbi o zakonitosti obrade osobnih podataka,
* upozorava tijela i radnike Dječjeg vrtića na primjenu propisa o zaštiti osobnih podataka u slučajevima planiranja i radnji koje mogu utjecati na privatnost zaštite osobnih podataka,
* upoznaje sve koji obrađuju osobne podatke s njihovim zakonskim obvezama kod zaštite osobnih podataka,
* skrbi o evidenciji zbirke osobnih podataka i obvezama Dječjeg vrtića prema Agenciji za zaštitu osobnih podataka,
* izrađuje metodološke preporuke za zaštitu osobnih podataka,
* daje savjete u svezi s uspostavom novih zbirki osobnih podataka,
* daje mišljenje smatra li se pojedini skup osobnih podataka zbirkom osobnih podataka,
* prati primjenu organizacijskih i tehničkih mjera za zaštitu osobnih podataka te predlaže poboljšanje tih mjera,
* daje prijedloge i preporuke za unapređenje zaštite osobnih podataka.

Ravnatelj ne može imenovati radnika za zaštitu osobnih podataka protiv kojega se vodi postupak zbog povrede radne obveze, kojemu je izrečeno upozorenje zbog povrede radne obveze ili kojemu je izrečena mjera zbog povrede etičkog kodeksa i drugih pravila ponašanja donesenih u Dječjem vrtiću.

O imenovanom radniku iz stavka 1. ovoga članka ravnatelj treba izvijestiti Agenciju za zaštitu osobnih podataka u roku do mjesec dana od dana imenovanja.

Članak 87.

Dječji vrtić će dati osobne podatke na korištenje drugim primateljima samo na temelju njihovog pisanog zahtjeva kada je to potrebno radi obavljanja poslova u okviru zakonom utvrđene djelatnosti primatelja.

Pisani zahtjev iz stavka 1. ovoga članka mora sadržavati svrhu i pravni temelj za korištenje osobnih podataka te vrstu osobnih podataka koji se traže.

O zahtjevu za korištenjem osobnih podataka prema stavku 1. ovoga članka odlučuje radnik iz članka 86. ovoga Statuta.

1. **POSLOVNA I PROFESIONALNA TAJNA**

Članak 88.

Poslovnom tajnom smatraju se isprave i podaci čije bi priopćavanje ili davanje na uvid neovlaštenim osobama bilo protivno interesima Dječjeg vrtića ili bi štetilo njegovom poslovnom ugledu, odnosno interesu i ugledu zaposlenih.

Poslovnu tajnu Dječjeg vrtića dužni su čuvati Osnivači, članovi Upravnog vijeća kao i svi članovi tijela Dječjeg vrtića te ravnatelj i radnici Dječjeg vrtića, koji su na bilo koji način saznali sadržaj isprava ili podataka koji se smatraju poslovnom tajnom Dječjeg vrtića.

Obveza čuvanja poslovne tajne ne prestaje niti nakon što osobe navedene u stavku 2. ovog članka izgube status na temelju kojega su odgovorne za čuvanje poslovne tajne Dječjeg vrtića.

Članak 89.

Poslovnom tajnom smatraju se:

* dokumenti koje ravnatelj uz suglasnost Upravnog vijeća proglasi poslovnom tajnom,
* podaci koje nadležno tijelo državne vlasti kao povjerljive priopći Dječjem vrtiću,
* mjere i način postupanja u slučaju nastanka izvanrednih okolnosti,
* plan fizičko-tehničkog osiguranja, objekata i imovine Dječjeg vrtića,
* druge isprave i podaci čije bi priopćavanje neovlaštenoj osobi bilo protivno interesima Dječjeg vrtića i njegovim Osnivačima.

Članak 90.

Isprave i podatke koji predstavljaju poslovnu tajnu drugim osobama mogu priopćavati ravnatelj i osobe koje on ovlasti.

Povreda dužnosti čuvanja poslovne tajne predstavlja težu povredu radne obveze.

Članak 91.

Profesionalnom tajnom smatra se sve ono što radnici Dječjeg vrtića saznaju o djeci, njihovim roditeljima i skrbnicima, a čije bi iznošenje u javnost moglo nanijeti štetu djetetu i/ili njegovom roditelju i/ili njegovom skrbniku i/ili Dječjem vrtiću.

Profesionalna tajna može se otkriti samo na način i pod uvjetima predviđenim posebnim zakonom.

Povreda dužnosti čuvanja profesionalne tajne predstavlja težu povredu radne obveze.

1. **SURADNJA SA SINDIKATOM**

Članak 92.

Sindikalno organiziranje u Dječjem vrtiću je slobodno.

Na pitanja ostvarivanja prava na štrajk i organiziranja štrajka primjenjuju se opći propisi o štrajku kao i odredbe Zakona o predškolskom odgoju i obrazovanju i odredbe ostalih zakonskih propisa.

Za slučaj štrajka štrajkaški odbor, ravnatelj i Upravno vijeće dužni su osigurati odgovarajuću njegu, prehranu, zdravstvenu zaštitu, kao i svu drugu skrb o djeci koja za vrijeme štrajka pohađaju program Dječjeg vrtića.

1. **ZAŠTITA OKOLIŠA**

Članak 93.

Radnici Dječjeg vrtića imaju pravo i dužnost da u sklopu svojih poslova i zadaća poduzimaju mjere zaštite i unapređenja okoliša.

O djelatnostima koje ugrožavaju okoliš svaki radnik je dužan upozoriti ravnatelja i Upravno vijeće.

Radnik može odbiti izvršenje poslova i zadaća kojima se nanosi nenadoknadiva šteta okolišu.

Nepoduzimanje mjera zaštite okoliša čini težu povredu radne obveze.

Dječji vrtić provođenjem odgojno-obrazovnog programa posebnu pozornost posvećuje odgoju djece glede očuvanja i zaštite čovjekova okoliša.

1. **DOKUMENTACIJA DJEČJEG VRTIĆA**

Članak 94.

Dječji vrtić vodi pedagošku i zdravstvenu dokumentaciju te evidenciju o djeci.

Pedagoška i zdravstvena dokumentacija vodi se u pisanom ili elektroničkom obliku.

U ministarstvu nadležnom za obrazovanje vodi se zajednički elektronički upisnik predškolskih ustanova u elektroničkom obliku (u daljnjem tekstu: e-Vrtić) i sadrži sljedeće evidencije:

* Upisnik ustanova,
* Evidenciju odgojno – obrazovnog rada u ustanovama za svaku pedagošku godinu,
* Upisnik djece u ustanovama,
* Upisnik radnika ustanova.

Podatke u Upisnik ustanova upisuje ministarstvo nadležno za obrazovanje, a podatke u ostale evidencije upisuje Dječji vrtić najkasnije do 30. rujna tekuće godine.

Podaci iz e-Vrtića moraju biti zaštićeni od zlouporabe, uništenja, gubitka, neovlaštenih promjena ili pristupa, u skladu s odredbama propisa kojim se uređuje zaštita osobnih podataka.

Voditelj zbirke podatka i korisnik osobnih podataka sadržanih u evidencijama iz e-Vrtića je ministarstvo nadležno za obrazovanje, a voditelj zbirke podataka za Dječji vrtić je sam Dječji vrtić.

Ovlaštenja za pristup i razine pristupa podacima iz e-Vrtića Dječjem vrtiću, Osnivačima i nadležnim upravnim tijelima županija odobrava ministarstvo nadležno za obrazovanje.

1. **OPĆI I POJEDINAČNI AKTI DJEČJEG VRTIĆA**

Članak 95.

Dječji vrtić donosi opće i pojedinačne akte u skladu sa zakonom i odredbama ovog Statuta.

Opći akti Dječjeg vrtića su Statut, pravilnici i poslovnici kojima se uređuju pojedina pitanja djelatnosti Dječjeg vrtića.

Pod pojedinačnim aktima smatraju se akti kojima se uređuje poslovanje Dječjeg vrtića i rad radnika Dječjeg vrtića (npr. odluke, rješenja i slično).

Statut Dječjeg vrtića donosi Upravno vijeće uz suglasnost Osnivača.

Upravno vijeće donosi opće akte Dječjeg vrtića.

Pojedinačne akte donosi ravnatelj samostalno ili na temelju ovlaštenja Upravnog vijeća.

Statut i drugi opći akti Dječjeg vrtića stupaju na snagu osmog dana od dana objave u službenim glasilima Osnivača ili osmog dana od dana objave na oglasnoj ploči Dječjeg vrtića, iznimno sljedećeg dana od dana objave na oglasnoj ploči Dječjeg vrtića.

1. **NADZOR**

Članak 96.

Nadzor nad radom Dječjeg vrtića provode ovlaštena tijela državne uprave i ovlaštene javne ustanove u skladu sa Zakonom o predškolskom odgoju i obrazovanju i drugim zakonskim propisima.

1. **PRESTANAK RADA DJEČJEG VRTIĆA**

Članak 97.

Dječji vrtić prestaje sa radom pod uvjetima i na način propisan Zakonom o ustanovama i Zakonom o predškolskom odgoju i obrazovanju.

Odlukom o prestanku rada Dječjeg vrtića određuje se rok i način prestanka njegova rada te utvrđuje način raspoređivanja djece koja su pohađala Dječji vrtić u druge odgovarajuće ustanove.

Članak 98.

Imovinom Dječjeg vrtića preostalom nakon okončanja likvidacijskog odnosno stečajnog postupka raspolažu Osnivači.

1. **ZABRANA PROMIDŽBE I PRODAJE U DJEČJEM VRTIĆU**

Članak 99.

U Dječjem vrtiću nije dopuštena promidžba i prodaja roba i/ili usluga koje ne služe ciljevima odgoja i obrazovanja ili su štetne za zdravlje, rast i razvoj djece rane i predškolske dobi.

1. **PRIJELAZNE I ZAVRŠNE ODREDBE**

Članak 100.

Statut Dječjeg vrtića donosi Upravno vijeće nakon pribavljene suglasnosti Osnivača.

Članak 101.

Na pitanja koja nisu uređena ovim Statutom primjenjuju se odredbe Zakona o ustanovama, Zakonu o predškolskom odgoju i obrazovanju i ostalih odgovarajućih prisilnih propisa Republike Hrvatske te odredbe internih/općih akata Dječjeg vrtića.

Članak 102.

Ovaj Statut stupa na snagu osmog dana od dana objave u službenim glasilima Osnivača.

PREDSJEDNICA UPRAVNOG VIJEĆA  
 DJEČJEG VRTIĆA „LEPTIR“  
 Suzana Bilić Vardić, prof.

Klasa: 601-01/25-01/5  
Urbroj: 2178-11-03-25-1  
Vrpolje, 31. ožujka 2025.g.